Πρόταση κανονισμού (ΕΚ) του Συμβουλίου για τροποποίηση του δημοσιονομικού κανονισμού της 21ης Δεκεμβρίου 1977 που εφαρμόζεται στο γενικό προϋπολογισμό της Ευρωπαϊκής Κοινότητας (94/C 377/12) COM(94) 240 τελικό - 94/0144(CNS)

(Υποβληθείσα από την Επιτροπή την 1η Ιουλίου 1994)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 209,

την πρόταση της Επιτροπής,

τη γνώμη του Ευρωπαϊκού Κοινοβουλίου,

τη γνώμη του Ελεγκτικού Συνεδρίου,

Εκτιμώντας:

ότι το άρθρο 5 παράγραφος 2 του κανονισμού (ΕΟΚ) αριθ. 729/70 του Συμβουλίου της 21ης Απριλίου 1970 σχετικά με χρηματοδότηση της κοινής γεωργικής πολιτικής (1), όπως τροποποιήθηκε τελευταία από τον κανονισμό (ΕΚ) αριθ. . . ./94, προβλέπει ένα νέο σύστημα εκκαθάρισης των λογαριασμών του Ευρωπαϊκού Ταμείου Προσανατολισμού και Εγγυήσεων, τμήμα Εγγυήσεων 7 ότι το σύστημα αυτό αφορά το διαχωρισμό της παλαιάς εκκαθάρισης λογαριασμών σε δύο χωριστούς τύπους αποφάσεων, η μία από τις οποίες αφορά τη λογιστική εκκαθάριση των λογαριασμών που διαβιβάζονται από τα κράτη μέλη και η άλλη την ενδεχόμενη απόρριψη της ανάληψης από το ταμείο των δαπανών οι οποίες δεν διενεργήθηκαν σύμφωνα με τους κοινοτικούς κανόνες 7 ότι, προκειμένου να καθορισθεί ιδίως η δημοσιονομική διαχείριση των αποφάσεων απόρριψης, πρέπει να προσαρμοστεί το άρθρο 102 του δημοσιονομικού κανονισμού της 21ης Δεκεμβρίου 1977, που εφαρμόζεται στο γενικό προϋπολογισμό των Ευρωπαϊκών Κοινοτήτων (2), όπως τροποποιήθηκε τελευταία από τον κανονισμό (EKAX, EOK, Euratom) αριθ. 610/90 (3), στη νέα διάρθρωση εκκαθάρισης των λογαριασμών,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο δημοσιονομικός κανονισμός τροποποιείται ως εξής:

Το άρθρο 102 αντικαθίσταται από το ακόλουθο κείμενο:

«Άρθρο 102

1. Η απόφαση εκκαθάρισης των λογαριασμών που προβλέπεται στο άρθρο 5 παράγραφος 2 στοιχείο β) του κανονισμού (ΕΟΚ) αριθ. 729/70 έχει ως στόχο να καθορίσει το ποσό των δαπανών που διενεργούνται σε κάθε κράτος μέλος κατά τη διάρκεια του υπό εξέταση οικονομικού έτους, που πρέπει να καταλογιστούν εις βάρος του ΕΓΤΠΕ, με την επιφύλαξη των μεταγενέστερων αποφάσεων σύμφωνα με την παράγραφο 2 στοιχείο γ) του εν λόγω άρθρου.

2. Οι αποφάσεις που αναφέρονται στο άρθρο 5 παράγραφος 2 στοιχείο γ) του κανονισμού (ΕΟΚ) αριθ. 729/70, έχουν ως στόχο να καθορίσουν τις δαπάνες οι οποίες, λόγω του γεγονότος ότι τα σχετικά προς αυτές μέτρα δεν εφαρμόσθηκαν σύμφωνα με τους κοινοτικούς κανόνες, πρέπει να αποκλεισθούν από την κοινοτική χρηματοδότηση που αναφέρεται στα άρθρα 2 και 3 του εν λόγω κανονισμού.

3. Το χρονοδιάγραμμα της εκκαθάρισης λογαριασμών προβλέπεται στον κανονισμό (ΕΟΚ) αριθ. 729/70.

4. Το αποτέλεσμα της απόφασης που αναφέρεται στην παράγραφο 1, επειδή αποτελεί την ενδεχόμενη διαφορά μεταξύ των συνολικών δαπανών που λαμβάνονται υπόψη για το υπό εξέταση οικονομικό έτος κατ' εφαρμογή των άρθρων 100 και 101, και του συνόλου των δαπανών που αναγνωρίζονται από την Επιτροπή κατά την εκκαθάριση, λαμβάνεται υπόψη σε ένα και μοναδικό άρθρο ως επιπλέον δαπάνη ή μείωση δαπάνης.

5. Τα αποτελέσματα των αποφάσεων που αναφέρονται στην παράγραφο 2 λαμβάνονται υπόψη σε ένα και μόνο άρθρο ως μείωση δαπάνης.»

Άρθρο 2

Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από την ημερομηνία έναρξης ισχύος του κανονισμού (ΕΚ) αριθ. . . ./. . του Συμβουλίου της . . . για την τροποποίηση του κανονισμού (ΕΟΚ) αριθ. 729/70 του Συμβουλίου, σχετικά με τη χρηματοδότηση της κοινής γεωργικής πολιτικής.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

(1) ΕΕ αριθ. L 94 της 28. 4. 1970, σ. 13.

(2) ΕΕ αριθ. L 356 της 31. 12. 1977.

(3) ΕΕ αριθ. L 70 της 16. 3. 1990, σ. 1.